ธปท.แนะรัฐรอบคอบทำTPPภาคการเงิน
ผู้ว่า ธปท. แนะรัฐเจรจาหุ้นส่วนยุทธศาสตร์แปซิฟิก (ทีพีพี) รอบคอบ เพราะมีบางเรื่องที่ไทยเสียเปรียบ โดยเฉพาะภาคการเงิน
15 พ.ย. 2555

ผู้ว่า ธปท. แนะรัฐเจรจาหุ้นส่วนยุทธศาสตร์แปซิฟิก (ทีพีพี) รอบคอบ เพราะมีบางเรื่องที่ไทยเสียเปรียบ โดยเฉพาะภาคการเงิน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงท่าทีของรัฐบาลที่สนับสนุนกรอบความตกลงหุ้นส่วนยุทธศาสตร์ทางเศรษฐกิจภาคพื้นแปซิฟิก (ทีพีพี) ว่า เท่าที่ดูข้อตกลง ไทยจะมีทั้งได้เปรียบและเสียเปรียบ ซึ่งคงต้องมีการหารือร่วมกันอีกหลายรอบว่าข้อตกลงที่จะทำนั้นประเทศได้ประโยชน์มากน้อยแค่ไหน และสหรัฐมีข้อเรียกร้องอะไรบ้าง 
อย่างไรก็ตาม หากมีความตกลงแล้ว ก็ควรพิจารณาว่าความร่วมมือด้านใดควรทำก่อนหรือทำหลัง เพราะต้องยอมรับว่า ทีพีพี แตกต่างจากประชาคมเศรษฐกิจอาเซียน (เออีซี)  เพราะการพัฒนาของกลุ่มประเทศเออีซีอยู่ในระดับเดียวกันและมีความยืดหยุ่นมากกว่า ขณะที่ภาคการเงินที่จะเปิดเสรีตามข้อตกลงของ TPP ก็ต้องพิจารณาให้รอบคอบและดูความเชื่อมโยงกับการเปิดเออีซีด้วย
"สถาบันการเงินไทยเราแข็งแกร่งสามารถรับมือกับต่างชาติที่เข้ามาลงทุนในไทยได้ก็จริง แต่หากออกไปแข่งขันในต่างประเทศยังเสียเปรียบในด้านฐานทุน เทียบกับสหรัฐแล้วเรายังสู้ไม่ได้ แต่ส่วนตัวเชื่อว่า จากการที่ภาคการเงินเปลี่ยนแปลงรวดเร็ว การเจรจาด้านนี้คงเป็นไปด้วยความระมัดระวัง" นายประสารกล่าว
และในวันนี้นายประสาร ได้ไปกล่าวปาฐกถาพิเศษหัวข้อ โอกาสและศักยภาพทางการเงินของไทยในยุคเออีซี ที่งานสัมมนาจุฬาวิชาการ 55 โดยระบุว่า ในด้านการเปิดเสรีภาคการเงินที่ประเทศในกลุ่มประชาคมเศรษฐกิจอาเซียน (เออีซี) ร่วมกันกำหนดไว้ในปี 2563 ขณะนี้ได้หารือร่วมกับประเทศสมาชิกแล้ว ต่างคาดว่า จะสามารถจัดทำหลักเกณฑ์มาตรฐานสำหรับธนาคารพาณิชย์ในเออีซี (QAB) แล้วเสร็จในปี 2556 จึงเชื่อว่า ในอีก 1- 2 ปีข้างหน้า ธนาคารพาณิชย์ใดที่มีความพร้อมก่อน ก็สามารถเปิดเสรีได้ก่อนไม่ต้องรอตามกำหนดเดิมปี 2563 ซึ่งเท่าที่ประเมิน มี 4-5 ประเทศในจำนวนทั้งหมด 10 ประเทศ ที่ภาคธนาคารมีความพร้อมที่จะเปิดเสรีได้ภายในปี 2557-2558 รวมทั้งธนาคารพาณิชย์ไทย ที่ถือว่ามีความพร้อมที่สามารถแข่งขันได้ในอาเซียน เพราะคุณภาพและการดำเนินการเป็นไปตามมาตรฐานสากลอยู่แล้ว